***Ата-аналар дән риза***

Қашанда бала тәрбиесі бала бақшадан басталатыны анық. Тәлімді тәрбие мен білікті білім басты құрал десек, қазіргі таңда балабақшалар саны артып келеді. Барлығы дерлік заман талабына қажетті ойын алаңдарымен, құрал жабдықтармен жарақтандырылған. Балабақшада өз мамандығын қадірлейтін жоғары білімді тәрбиешілер аз емес. Ортақ мақсатқа жұмылған тәрбиешілер бүлдіршіндердің алаңсыз өсуіне өздерінің білім мен қабілетін жұмсауда.

Бал қылықты бала тәрбиелеу ісіне Бақытгүл Бейсембайқызы басқаратын Алматы облысы Жамбыл ауданы Ұзынағаш аулындағы «Ұлан» балабақшасы да өз үлесін қосып келеді. Мұнда әр топтағы балдырғандармен түрлі тақырыпта ертеңгілік және түрлі апталықтар өткізіліп тұрады. Осы балабақшадағы Гүлмира Қырғызханқызы, Балнұр Рахманбердіқызы сынды тәрбиешілердің бала тәрбиелеу ісіндегі еңбегі атап айтуға тұрарлық. Өздеріне қажетті мол тәжірибе жинақтап үлгерген, өз ісінің шынайы шебері атанған білікті педагогтар өз тәжірибелерін әлі де жетілдіру үстінде. Ұжымға, ата-аналарға сыйлы, көргені мен көкірегіне түйгені мол аяулы жандар.

Балаға отбасында берілетін тәрбие әр жанұяда түрліше, өздерінің қалыптасқан отбасылық құндылықтары арқылы, үлкендердің өмір жолдары арқылы тәрбиеленеді. Ал, балабақша педагогтары ата-анадан берілген тәрбиені жалғастырып жандандырады. Жоспарға сәйкес әртүрлі іс-шаралар, отбасылық сайыстар, ертеңгіліктер, ашық есік күндері, ауданның көрікті жерлеріне саяхаттар, тақырыптарға сай көрмелерге қатысу жұмыстары үнемі ата аналармен бірлесіп жүргізіліп тұрады.

Түрлі тақырыптарда ұйымдастырылатын іс-шараларға етене араласып қатысу нәтижесінде балғындардың өнеріне ата-аналар әрдайым дән риза болуда. Кез келген іс-шараға әр тәрбиеші алдын ала тиянақты дайындалып, әр баланы жеке қырынан танытуға, оның бойындағы дарындылық қабілетін аша түсуде бар ынтасын салуда.

Биылғы оқу жылында тәрбиешілер «Күз мереке, күз береке» атты ертеңгілікте балдырғандарға жыл мезгілдері туралы жан-жақты түсінік беріп, күз өнімдері, Жер-Ана байлығы туралы білімдері тереңдетілді. Ертеңгілік барысында балалар ән айтып, мың бұрала би билеп, тақпақ оқыды. Балғындардың өнері мен білімдеріне ата-аналар сүйсініп, ризашылықтарын білдірді. Мерекелік шараны жоғары деңгейде ұйымдастырған тәрбиешілерге барлық ата-аналардың айтар алғысы мол.

Мектепке дейінгі тәрбие мен оқытудың жаңартылған мазмұны баланы жас және жеке мүмкіндіктеріне сәйкес жан-жақты дамытуға, әлеуметтік дағдыларға қол жеткізуді қамтамасыз ететін білім беру жүйесінің негізі екені белгілі. Осы орайда, «Ұлан» балабақшасының педагогтары тәрбие мен оқытудың жаңартылған мазмұнымен анықталатын білім беру міндеттерін табысты іске асыруда деп толық сеніммен айтуға болады. Балабақша ұжымының алдағы жұмысына тек шығармашылық табыстар мен сәттілік тілейміз.

***Балабақша басшысы Смагулова Бахтыгуль Бейсембаевна***